Aerodromi su i dalje 'slaba točka' američkog sigurnosnog sustava
Pred desetu godišnjicu terorističkih napada na Ameriku, objavljeno je upozorenje da bi 'razina sigurnosti trebala biti bolja'
Komentirajući rezultate istraživanja, glasnogovornik Bijele kuće Jay Carney je rekao da vlada stalno nastoji poboljšati svoj rad na ovom području. 'Sjedinjene su Države odlučne i dalje prenositi borbu protiv terorista na njihov teren, tamo gdje se nalaze' – izjavio je Jay Carney. Neposredno pred obilježavanje desete godišnjice terorističkih napada na Ameriku, u Sjedinjenim se Državama sve više raspravlja o tome je li zemlja danas sigurnija kada je riječ o terorističkim prijetnjama. To je pitanje godinama proučavalo neovisno istražno povjerenstvo koje je bilo prvotno osnovano kako bi se analizirali sigurnosni propusti koji su prethodili napadima. Jedan od čelnika tog neovisnog povjerenstva izjavio je jučer dnevniku Wall Street Journal da 'Sjedinjene Države nisu sigurne onoliko koliko bi trebale biti'. Tom Kean, bivši guverner New Jerseya, rekao je da bi razina sigurnosti trebala biti još bolja, iako su u posljednjih deset godina učinjena znatna poboljšanja. Izvješće koje je podnijela istražna komisija navodi da su aerodromi i danas 'slaba točka' američkog sigurnosnog sustava. Poziva se na bolju kontrolu putnika, kako bi se efikasnije otkrivale eksplozivne naprave. Također se poziva na bolju koordinaciju raznih državnih ustanova koje se bore protiv terorizma ili su zadužene za javnu sigurnost. Zabrinutost postoji i u vezi američke obavještajne djelatnosti na području borbe protiv terorizma, prakse višegodišnjeg zatočenja osumnjičenika bez podizanja optužnica kao i općenite zaštite građanskih prava. Ukazuje se i na problem terorizma u kibernetičkom prostoru, pogotovo od učestalih slučajeva regrutiranja pojedinaca u Sjedinjenim Državama koji djeluju samostalno. Izvješće bilježi napredak u kontroli putnika prilikom ukrcaja u zrakoplove te bolju suradnju državnih agencija u borbi protiv terorizma. Komentirajući rezultate istraživanja, glasnogovornik Bijele kuće Jay Carney je rekao da vlada stalno nastoji poboljšati svoj rad na ovom području. 'Sjedinjene su Države odlučne i dalje prenositi borbu protiv terorista na njihov teren, tamo gdje se nalaze' – izjavio je Jay Carney.